laion/Wikipedia-Exotic huggingface dataset:
חזרן צ'ילה

חִזְרָן צִ'ילָה (שם מדעי: Chusquea quila; קרוי גם בָּמְבּוּק צִ'ילָה או בפשטות צִ'ילָה), הוא מין של חזרן רב שנתי בסוג חזרן הרים דרום-אמריקני הגדל ביערות הגשם הממוזגים של צ'ילה וארגנטינה. המין נפוץ בעיקר בצ'ילה שבה טווח התפוצה שלו משתרע ממחוז ביוביו עד למחוז אייסן, בעוד שבארגנטינה הוא מצוי אך ורק על האי ויקטוריה באגם נאוול ואפי השוכן במחוז נאוקן שבפטגוניה. זהו המין הדרומי ביותר בקבוצת החזרנים והוא מצוי עד לקו הרוחב 47 דרום. בניגוד לרוב הבמבוקים שגדלים עם מרווח ביניהם, הקנים של חזרן צ'ילה גדלים בצפיפות גבוהה הגורמת להם להראות מרחוק כשיח צפוף וגבוה. הבדל נוסף אצל מין זה, הוא שהקנים מוצקים ואטומים בפנים, בניגוד לקנים החלולים של שאר הבמבוקים. חזרן צ'ילה הוא צמח גבוה למדי: גובהו הממוצע הוא 8-2.5 מטר, אך לעיתים הוא עשוי להיצמד לעץ גבוה ו"לטפס" בצורה זאת עליו עד לגובה של 20 מטר. הפרחים הם דו-מיניים. מהזרעים של חזרן הצ'ילה ניתן להכין קמח, והקנים הצעירים שלו אכילים. הקנים הבוגרים של חזרן הצ'ילה מכונים על ידי המקומיים "קולהוס" או "קולגוס", ונעשה בהם שימוש להכנת רהיטים בעבודת יד. חסרונם של הקנים הוא בכך שהם דליקים מאוד, אפילו כאשר הם רטובים. חזרן הצ'ילה הוא אחד המארחים של פטריות אכילות מהסוג Ramaria, והוא מהווה מקור מזון לפודו הדרומי - מין אייל קטנטן האנדמי לדרום האנדים. לחזרן צ'ילה יש מספר דרישות גידול: הצמח מעדיף אזורים עם לחות גבוהה, גדל היטב על קרקע לחה או על ביצות כבול, והוא זקוק להגנה מעצים גבוהים אחרים בסביבתו מפני רוחות קרות ממזרח וצפון; בו זמנית, הוא זקוק גם ליערות שאינם צפופים יתר על המידה על מנת לקבל את אור השמש. ניתן למוצאו לאורך אגני ניקוז, נהרות, וביצות. המין מסתגל היטב לאקלים הממוזג הקר בדרום אמריקה, ושורד עד 15 מעלות מתחת לאפס. החזרן צומח בעמקים ובמורדות ההרים עד לגבהים של 900 מטרים בהרי האנדים ורכס החוף - גובה נמוך יחסית לעצים אחרים באנדים. קנים חדשים מתחילים לצמוח בסוף אפריל, והקנה עשוי לגדול ב-15 ס"מ ללילה. ככל שהקנה גדל מהירות הצמחייה שלו הופכת לאיטית ביותר. ביערות רבים בדרום אמריקה ובמקומות בהם הצמחייה המקורית נכרתה, נפוצים יערות-שיח כאלו של חזרן צ'ילה אשר יוצרים סבך עבה וצפוף ביותר שכמעט ובלתי חדיר המכונה על ידי המקומיים "צ'ילאנטוס". הפריחה של כל שיח חזרנים מתרחשת במחזורים סדירים כל 15 שנים, ולאחר מכן כל החזרנים של השיח מתים. עובדה זאת גורמת לבעיות אקולוגיות למיקרו פאונה הגדלה תחת השיחים הללו (מכרסמים למשל), שכן לאחר שהחולייתנים הקטנטנים ניזונו זמן רב מזרעי הבמבוק והגדילו את המושבות שלהם תחתיו במשך מספר שנים, השיח שובק חיים בתום זמנו ובעלי החיים הללו נאלצים במהירות למצוא מחסה ומקורות מזון אחרים. מדיה וקבצים בנושא חזרן צ'ילה בוויקישיתוף חזרן צ'ילה, באתר ITIS (באנגלית) חזרן צ'ילה, באתר Tropicos (באנגלית) חזרן צ'ילה, באתר GBIF (באנגלית) חזרן צ'ילה, באתר The Plant List (באנגלית) חזרן צ'ילה, באתר IPNI (באנגלית) חזרן צ'ילה באתר הפלורה של צִ'ילֶה
ברנרד טקפטיי

ברנרד טקפטיי (באנגלית: Bernard Tekpetey; נולד ב-3 בספטמבר 1997 באקרה שבגאנה) הוא כדורגלן גאנאי המשחק בעמדת החלוץ בלודוגורץ ראזגרד. טקפטיי נולד באקרה שבגאנה. הוא גדל במחלקת הנוער של שאלקה 04 מהבונדסליגה. בחצי השני של עונת 2015/2016 החל טקפטיי לשחק בקבוצת המילואים של המועדון, שאלקה 04 II. ב-24 בנובמבר 2016 ערך טקפטיי את הופעת הבכורה שלו בקבוצה הראשונה של המועדון, כשפתח בהרכב והורחק בכרטיס צהוב שני בתוספת הזמן של המחצית השנייה בניצחון 0–2 על ניס במסגרת המחזור החמישי בשלב הבתים של הליגה האירופית לעונת 2016/2017. ב-17 בדצמבר ערך טקפטיי את הופעת הבכורה שלו בליגה, כשהחליף את מקס מאייר בדקה ה-87 בתיקו 1-1 נגד פרייבורג במסגרת המחזור ה-15. בקיץ 2017 הושאל טקפטיי לריינדורף אלטאך מהבונדסליגה האוסטרית. לאחר חצי עונה, בה ערך עשר הופעות והבקיע שער אחד, חזר טקפטיי לשאלקה 04. בקיץ 2018 עבר טקפטיי בהשאלה משאלקה לפאדרבורן 07, העולה החדשה לבונדסליגה השנייה. טקפטיי רשם עונה טובה ב-2018/19, כשהבקיע עשרה שערי ליגה והיה בורג משמעותי בהעפלתה של פאדרבורן לבונדסליגה. בתום עונת ההשאלה חזר לשאלקה. בקיץ 2019 הושאל טקפטיי שוב, והפעם לפורטונה דיסלדורף מהבונדסליגה. בקיץ 2020 הושאל טקפטיי ללודוגורץ ראזגרד. ב-25 בינואר 2017 ערך טקפטיי את הופעת הבכורה שלו בנבחרת גאנה, כשנכנס כמחליף בדקה ה-72 בהפסד 0–1 לנבחרת מצרים במשחק המחזור השלישי בשלב הבתים של גביע אפריקה לאומות 2017. מדיה וקבצים בנושא ברנרד טקפטיי בוויקישיתוף ברנרד טקפטיי, באתר Transfermarkt ברנרד טקפטיי, באתר Fussballdaten.de (בגרמנית) ברנרד טקפטיי, באתר Soccerway ברנרד טקפטיי, באתר WorldFootball.net ברנרד טקפטיי, באתר National Football Teams ברנרד טקפטיי, באתר FootballDatabase.eu
מרים רוטשילד

מרים לואיזה רוטשילד (באנגלית: Miriam Louisa Rothschild, ‏5 באוגוסט 1908 – 20 בינואר 2005) הייתה מדענית בריטית יהודייה שעסקה בזואולוגיה, באנטומולוגיה ובבוטניקה. רוטשילד נולדה בשנת 1908 באשטון וולד (אנ') שבנורת'האמפטונשייר. הוריה היו צ'ארלס רוטשילד (en'), בנקאי ובן למשפחת רוטשילד, ורוז'יקה אדל רוטשילד, טניסאית הונגרית ובת למשפחת אצולה יהודית הונגרית, שהייתה משפחת האצולה היהודית הראשונה באירופה. היא הייתה אחייניתו של וולטר רוטשילד, הברון רוטשילד השני של אנגליה, אחיה ויקטור הפך לברון רוטשילד השלישי של אנגליה ואחת מאחיותיה הייתה פאנוניקה רוטשילד, לימים הברונית פאנוניקה דה קניגסווארטר, חובבת בי בופ ג'אז ופטרוניתם של ת'לוניוס מונק ושל צ'ארלי פארקר.  אביה גילה למדע כ-500 מינים חדשים של פרעושים, ודודה וולטר רוטשילד בנה מוזיאון פרטי להיסטוריה של מדעי הטבע בטרינג. עוד בטרם מלאו ארבע שנים, החלה רוטשילד לאסוף מושיתיים וזחלים, ואף היה לה שליו מאולף. אביה הלך לעולמו בהיותה בת 15 בלבד. היא למדה בביתה עד גיל 17, שבו דרשה לפקוד את בית הספר, ומאז למדה זואולוגיה ב-Chelsea College of Science and Technology. במהלך שנות ה-30 של המאה ה-20, בנתה לעצמה שם מדעי כביולוגית ימית בזכות מחקריה בתחום הרכיכות שנערכו בפלימות'. בהיותה בת למשפחת רוטשילד העשירה, לא נזקקה למלגות או למימון חיצוני למחקריה. מסיבה זו, כמו גם מפני שלא היה חינוך פורמלי (כל הדוקטורטים שקיבלה היו לשם כבוד) היא תמיד נחשבה ל"חובבנית". לפני מלחמת העולם השנייה תבעה מממשלת בריטניה לקבל פליטים יהודים גרמנים רבים יותר מגרמניה הנאצית, ובעת המלחמה עבדה בבלצ'לי פארק כקריפטואנליטקאית. בשנת 1943 נישאה רוטשילד לג'ורג' ליין, שהיה קצין בכיר ומעוטר בצבא הבריטי. לזוג נולדו ארבעה ילדים, והם אימצו שני ילדים נוספים. השניים התגרשו בשנת 1957. פרק זה לוקה בחסר. אנא תרמו לוויקיפדיה והשלימו אותו. רוטשילד הייתה בת סמכא בולטת בתחום חקר הפרעושים, ובין היתר הייתה הראשונה שחקרה את מנגנון הקפיצה שלהם. היא חקרה גם את מחזור הווסת של הפרעושים, וקישרה אותו לשינויים הורמונליים שחלו אצל הארנבים ששמשו כפונדקאי הפרעושים בניסוייה. רוטשילד חקרה גם טפילים אחרים, כגון תולעים וקוקיות, וספר מקצועי שפרסמה בנושא הטפילים זכה להצלחה גדולה. רוטשילד הייתה חברה בבית הספר לגנטיקה של אוניברסיטת אוקספורד בשנות ה-60 של המאה ה-20, ושם פגשה את אדמונד פורד (אנ'), שהתמחה בגנטיקה אקולוגית - חקר הגנים באוכלוסיות הנמצאות בסביבתן הטבעית. רוטשילד הייתה בין הנשים המעטות שעימן היה פורד מיודד, ושניהם פעלו יחדיו למען הסרת האיסור הפלילי שהיה קיים בבריטניה באותה תקופה על הומוסקסואליות. רוטשילד הייתה חברת כבוד זרה באקדמיה האמריקאית למדעים ולאומניות החל משנת 1973. כמו כן, היא צורפה לחברה המלכותית של לונדון לשיפור הידע במדעי הטבע בשנת 1985, וקיבלה את תואר האצולה דיים (באנגלית: Dame, תואר מקביל לסר) בשנת 2000. במהלך השנים קיבלה רוטשילד תוארי דוקטור לשם כבוד משמונה אוניברסיטאות, ובין היתר מאוניברסיטת קיימברידג' ומאוניברסיטת אוקספורד, ונשאה את הרצאת רומנס (אנ') לשנת 1985 באוניברסיטת אוקספורד. בשנת 2006 נקראה על שמה "קרן מרים רוטשילד וג'ון פוסטר לזכויות האדם" (למן הקמתה ועד לשנה זו נקראה הקרן על שמו של פוסטר (אנ') בלבד). מדיה וקבצים בנושא מרים רוטשילד בוויקישיתוף
אצבע (פירושונים)

האם התכוונתם ל... אצבע – חלק בכף היד או בכף הרגל של דו-חיים, זוחלים עופות ויונקים אצבע מורה (מכונה גם בקיצור "אצבע") – האצבע השנייה בכף היד האנושית אצבעות כף הרגל – עשר אצבעות הנמצאות בכפות הרגליים האנושיות אצבע – מידת אורך קדומה אצבע הגליל – אזור גאוגרפי בישראל, הכולל את עמק החולה ורצועה מזרחית מהרי נפתלי "מערת אצבע" ו"רכס אצבע" – אתרים באזור נחל אורן שבהר הכרמל כלל אצבע – כלל שאינו מתיימר להיות מדויק לחלוטין או מהימן אצבע (תשמיש מצווה) – אביזר דמוי מוט שכף יד בקצהו, המשמש להצבעה על ספר התורה במהלך קריאת התורה אגמי האצבעות ("Finger Lakes")‏ – 11 אגמים הממוקמים בחלק המרכזי-מערבי של אפסטייט ניו יורק, ארצות הברית נשר (מטוס) – מטוס הקרב הראשון שיוצר בישראל; נקרא "Finger" ("אצבע") בגרסה שנמכרה לחיל האוויר הארגנטינאי פינגר סטייל – שם כללי לטכניקת נגינה על גיטרה או כלי מיתר אחר "אצבע" – יחידה מקובלת של חשיש אצבע אלוהים
פינגר

האם התכוונתם ל... ביל פינגר – קומיקסאי יהודי אמריקאי נחום פינגר – מרצה ישראלי להנדסת תעשייה וניהול הר פינגר אצבע
הטצגופטריקס

הטצגופטריקס (שם מדעי: Hatzegopteryx, על שם האזור בו נמצאו מאובניו, האי האצג) הוא זוחל טורף מעופף מהסדרה הנכחדת פטרוזאוריה. פטרוזאור זה השתייך למשפחת האזדרקיים (Azhdarchidae) ונחשב לאחד מהמעופפים הגדולים ביותר שחיו מעולם, בצמוד לקוואצלקואטלוס שחי באותה תקופה. מאובניו של הפטרוזאור נמצאו בעיקר בטרנסילבניה, רומניה, בה נמצאו בעיקר זרועות הכנפיים העצומות שלו. גיל המאובנים שויך לתקופת הקרטיקון העליון שלפני 66 מיליון שנה. בהמשך נמצאו גם עצמות צוואר שלו ועל פי שחזור גופו הוערך כי מוטת כנפיו הגיעה ל-10 עד 12 מטרים. להטצגופטריקס הייתה גולגולת מוארכת בעלת מקור מסיבי, צוואר ארוך באורך מטר וחצי ושרירי חזה מפותחים. הכנפיים הכילו עור קרומי ודק יחסית והזנב היה קטן. יצור זה נהג לדאות אך היה מסוגל גם לנוע ביעילות על הקרקע. ככל הנראה היה ההטצגופטריקס טורף-על באזור האי האצג (Hațeg Island, העיר האצג, ברומניה של ימינו), ומכיוון שהיה גדול יותר ממרבית התרופודים של אירופה היה מסוגל לעוט מהשמיים אל היצורים הננסיים שעל האי ולטרוף אותם במקורו העצום. הוא ניזון ממינים שונים וגם מנבלות. הוא צד יצורים שונים שחיו על האי לרבות תרופודים כמו הבריידיקנם, ה-Heptasteornis והאלופטריקס, טיטאנוזאורים כמו המגיארוזאורוס, אורניתופודים כמו תלמטוזאורוס וזלמוקסס ואנקילוזאורים כמו סטרותיוזאורוס - כולם עברו גמדות איים. בנוסף לדינוזאורים הוא ניזון גם מתנינים וזוחלים דומים, יונקים קדומים מהסדרה מולטיטוברקולטה, ודו-חיים קדומים. פטרוזאור זה מופיע בסדרות הכוכב דינוזאור וכוכב פרהיסטורי ובמשחקי המחשב עולם היורה: המשחק וJurassic World: Alive. גלריה דיאגרמת שלד של הטצגופטריקס ממריא מפת התפוצה של אז'דרכיים ההטצגופטריקס נמצא בפינה הימנית העליונה שחזור של הטצגופריקס הטצגופטריקס עם אדם להשוואה מדיה וקבצים בנושא הטצגופטריקס בוויקישיתוף הטצגופטריקס, באתר האנציקלופדיה של החיים (באנגלית) הטצגופטריקס, באתר GBIF (באנגלית)
ארמבורגיאניה

ארמבורגיאניה (שם מדעי: Arambourgiania) הוא סוג זוחל טורף מעופף מהסדרה הנכחדת פטרוזאוריה. הוא השתייך למשפחת האזדרקיים ונחשב לאחד מהמעופפים העצומים ביותר שחיו מעולם, בצמוד לקוואצלקואטלוס (Quetzalcoatlus) ולהטצגופטריקס (Hatzegopteryx). מאובניו נמצאו בירדן ובארצות הברית ובהתחלה נחשבו למאובני קוואצלקואטלוס, אך בהמשך נחשב למין עצמאי. הוא קרוי על שם החוקר קמיל ארמבורג' (אנ') וקודם לכן כונה: טיטאנופטריקס, "Titanopteryx" שפירושו: "כנף טיטאנית". ע"פ ההערכות מוטת הכנפיים שלו הגיעה לאורך 12-13 מ', בהשוואה למאובני הקוואצלקואטלוס שמשוערים רק ל-10-11 מ', כך שהוא המעופף הגדול ביותר שהיה קיים, ע"פ אותם הערכות. הוא דמה מאוד לקוואצלקואטלוס וניהל אורח חיים דומה - הוא עופף מעל מישורים וערבות בתקופת הקרטיקון וניזון מנבלות או צד זוחלים קטנים יותר באמצעות מקורו העצום. מדיה וקבצים בנושא ארמבורגיאניה בוויקישיתוף ארמבורגיאניה, באתר האנציקלופדיה של החיים (באנגלית) ארמבורגיאניה, באתר GBIF (באנגלית)
אז'דרכיים

אז'דרכיים (שם מדעי: Azhdarchidae) היא משפחת זוחלים מעופפים מהסדרה הנכחדת פטרוזאוריה שחיו בתקופת הקרטיקון ונכחדו עם סוף עידן הדינוזאורים. מינים אלה היו הגדולים שביצורים המעופפים אי פעם. הגדולים ביותר היו הארמבורג'יאניה (Arambourgiania), הקוואצלקואטלוס (Quetzalcoatlus) וההטצגופטריקס (Hatzegopteryx). קיימות הערכות שונות לגבי גודלם; נראה שהגדול ביותר היה הארמבורג'יאניה, שמעריכים כי מוטת כנפיו הגיעה ל-11–13 מ' בממוצע. ב-2017 נמצאו במונגוליה מאובנים מהקרטיקון עליון של מין ענק שאינו מזוהה. לפי ההערכות, מוטת כנפיו הגיעה כנראה ל-18.5–20.4 מ' יצורים אלו היו קרובי משפחתם של הפטראנודוניים (Pteranodontidae). הם עופפו בדאייה ארוכה מעל אזורים פתוחים יבשתיים וניזונו מנבלות דינוזאורים או צדו חיות קטנות. חלקם היו טורפי-על באזורי מחייתם שאיימו אפילו על תרופודים או זאורופודים קטנים. משפחה אזדרקיים (Azhdarchidae) סוג אירוטיטאן (Aerotitan) סוג אלנקה (Alanqa) סוג Albadraco סוג אראלזדרכו (Aralazhdarcho) סוג ארמבורג'יאניה (Arambourgiania) סוג Argentinadraco סוג אז'דרכו (Azhdarcho) סוג Bennettazhia סוג Bogolubovia סוג Cretornis סוג קריודרקון (Cryodrakon) סוג Doratorhynchus סוג אאוזדרכו (Eoazhdarcho) סוג אורזדרכו (Eurazhdarcho) סוג הטצגופטריקס (Hatzegopteryx) סוג Mistralazhdarcho סוג Montanazhdarcho סוג נבג'ודקטילוס (Navajodactylus)? סוג Palaeocursornis סוג פוספטודרקו (Phosphatodraco) סוג קוואצלקואטלוס (Quetzalcoatlus) סוג Radiodactylus סוג Volgadraco סוג תטידרקו (Tethydraco)? סוג תנטוסדרקון (Thanatosdrakon) סוג ג'ג'יאנגופטרוס (Zhejiangopterus) מדיה וקבצים בנושא אז'דרכיים בוויקישיתוף אז'דרכיים, באתר האנציקלופדיה של החיים (באנגלית) אז'דרכיים, באתר GBIF (באנגלית) Tsuihiji, T., B. Andres, P. M. O'Connor, M. Watabe, K. Tsogtbaatar, and B. Mainbayar (2017). Gigantic pterosaurian remains from the Upper Cretaceous of Mongolia
בדרכי שלי

בדרכי שלי (בקוריאנית: 마이 웨이) הוא סרט מלחמה דרום-קוריאני המבוסס באופן חלקי על סיפורו של יאנג קיונג ג'ונג. הסרט עוסק בקוריאני ויפני, אשר במהלך מלחמת העולם השנייה עוטים מדים שונים ונלחמים בצדדים שונים כדי לשרוד, תוך שהם עוברים מסע בן 12,000 קילומטר מקוריאה עד צרפת. השנה היא 1928, בסיאול הכבושה בידי האימפריה היפנית. קים יוני-שיק, הוא קוריאני הצעיר העובד בחווה של משפחת הסגאווה היפנית. הוא מתחרה בריצה עם טטסוו הסגאווה הצעיר. במאי 1938 מתקיימות תחרויות ספורט, אולם הקוריאנים מנועים מלהשתתף בהן והן מיועדות ליפנים בלבד. יוני-שיק מתגנב לתחרויות ומנצח את טטסוו בריצה. עם זאת, השופטים מעניקים את המדליה לטטסוו בטענה שיוני-שיק רימה. הצופים הקוריאנים מתפרעים במחאה, וכעונש מגייסים היפנים את כל המתפרעים, כולל יוני-שיק, לצבא היפני הקיסרי. ביולי 1939, יוני-שיק מוצא את עצמו בקרב חלקין גול מול ברית המועצות. לרוע מזלו, טטסוו, שהוא כעת קולונל, תופס את הפיקוד על היחידה שלו ורוצה לשלוח אותו למשימת התאבדות. יוני-שיק מנסה להימלט, אולם בדרך רואה שמתקפת טנקים סובייטית גדולה מתקרבת. הוא חוזר לבסיס, ומנסה להזהיר את טטסוו, אשר מסרב להורות על נסיגה. המתקפה נפתחת, והן יוני-שיק והן טטסוו נפגעים מפגז סובייטי ונופלים חסרי הכרה. יוני-שיק וטטסוו נלקחים למחנה עבודה סובייטי מצפון לפרם, אשר בו כלואים יחד הן קוריאנים והן יפנים. הסכסוכים בין השניים ממשיכים. כאשר מגיעה הידיעה על פלישת גרמניה הנאצית לברית המועצות (מבצע ברברוסה), מגייסים הסובייטים את כל האסירים בכפייה, ויורים למוות בכל אלו שמסרבים או אפילו אטיים מדי בלבישת מדי הצבא האדום. בדצמבר 1941 משתתפים יוני-שיק וטטסוו בקרב כנגד הגרמנים, אולם הסובייטים מובסים. יוני-שיק משכנע את טטסוו ללבוש מדי ורמאכט שנלקחו מגפות גרמנים הרוגים. יוני-שיק משאיר את טטסוו הפצוע בעיר נטושה ומנסה למצוא עבורו תרופה כלשהי. הוא נפגש עם חיילים גרמנים, אשר מופתעים לראות אדם הלבוש במדיהם, אך אינו דובר את שפתם, ולוקחים אותו בשבי. טטסוו נמצא בידי חיילים גרמנים אחרים, אשר לוקחים אותו לצורך קבלת טיפול רפואי. שלוש שנים לאחר מכן, טטסוו הוא חייל בוורמאכט אשר משתייך ליחידה העוסקת בביצור החומה האטלנטית באזור נורמנדי. הוא רואה אדם רץ על החוף, ומופתע לגלות שזהו יוני-שיק אשר עמו לא התראה מאז נפרדו דרכיהם ברוסיה. הם מתכננים לקחת ספינה משרבור ולברוח עמה אל ארץ נייטרלית וממנה חזרה לקוריאה. עם זאת, לפני שהם מספיקים לעשות זאת, הפלישה לנורמנדי מתחילה, וחיילי צבא ארצות הברית שוטפים את החוף. יוני-שיק נפצע מרסיס בחזה, ומדמם קשות. הוא רואה צנחנים אמריקאים מתקרבים, וברגע האחרון לפני מותו מחליף את תג הזיהוי שלו בתג הזיהוי של טטסוו. ואומר לו שמהיום הוא יוני-שיק, כיוון שכיפני, טטסוו נחשב לאויב מושבע של ארצות הברית, אולם לאמריקאים אין דבר נגד קוריאני. יוני-שיק מת, וטטסוו בוכה על גופתו. ארבע שנים מאוחר יותר נראה טטסוו מתחרה בריצה תחת השם יוני-שיק. בדרכי שלי, ברשת החברתית פייסבוק "בדרכי שלי", במסד הנתונים הקולנועיים IMDb (באנגלית) "בדרכי שלי", באתר נטפליקס "בדרכי שלי", באתר AllMovie (באנגלית) "בדרכי שלי", באתר Rotten Tomatoes (באנגלית) "בדרכי שלי", באתר Box Office Mojo (באנגלית) "בדרכי שלי", באתר Metacritic (באנגלית) "בדרכי שלי", במסד הנתונים הקולנועיים KinoPoisk (ברוסית) My Way (2012) באתר Box Office Mojo LIZ K-POPPED, MY WAY INSPIRED BY WORLD WAR II PHOTO, K-popped, April 7, 2012
פרשת החשבוניות הפיקטיביות בליכוד

פרשת החשבוניות הפיקטיביות בליכוד עוסקת בהאשמות פליליות נגד אנשי מפלגת "הליכוד" לגבי קבלת מימון לא חוקי באמצעות תרומות מתאגידים והנפקת חשבוניות מזויפות. הפרשה אירעה בשנת 1988 במהלך מערכת הבחירות לכנסת השתים עשרה. היא הובילה לחקירה של גורמי אכיפת החוק בעניין עבירת מס והפרת חוק מימון המפלגות. בשנת 1996 גזבר הליכוד, אהוד אולמרט, הועמד לדין בפרשה וזוכה. במשפט נפרד הועמדו לדין מנחם עצמון, יונה פלד ומרדכי יהל, אשר הורשעו ונידונו לעונשים קלים, בין השאר עקב הזמן הרב שעבר מאז שנעברו העבירות ועד שהוכרע דינם. תאגידים שהיו מעורבים בפרשה נדרשו לשלם כופר. במערכת הבחירות לכנסת השתים עשרה גויסו תרומות מתאגידים למפלגת הליכוד, בניגוד להוראות חוק מימון מפלגות. התרומות הופקדו בחשבונות של חברה פרטית בשם "ב.מ.י. שחר תקשורת בע"מ" וניתנו עבורן חשבוניות מס ששיקפו, באורח כוזב, תקבול עבור שירותי פרסום. לתרומות לא היה ביטוי בספרי החשבונות של הליכוד, על אף ששימשו בפועל למימון הוצאות המפלגה. התרומות הללו ומערכת הנהלת החשבונות הכרוכה בהם לא נכללו בדו"ח שהוגש על ידי הליכוד למשרד מבקר המדינה, ובו הצהיר אולמרט כי חשבונות הליכוד מתקופת מערכת הבחירות, הנמסרים למבקרת, תוך ציון מקורות ההכנסה, משקפים, למיטב ידיעתו, את כל הכנסות הליכוד והוצאותיו. עקב הצהרתו הועמד אולמרט לדין, ויוחסו לו עבירות של רישום כוזב במסמכי תאגיד, הכנה והרשאה לאחר להכין ולקיים פנקסי חשבונות כוזבים, שימוש במִרמה, עורמה ותחבולה, קבלת דבר במרמה בנסיבות מחמירות, קשירת קשר לביצוע העבירות הנזכרות ומסירת הצהרה כוזבת ביודעין. אולמרט כפר בהאשמות בנימוק שלא הייתה לו כל ידיעה על איסוף תרומות מתאגידים, וממילא גם לא ידע דבר על אודות דרכי גיוס התרומות, רישומן, חשבוניות המס שהוצאו ונמסרו כנגדן, ואף לא נודע לו, אז, שמץ דבר על אודות דרכי השימוש בתרומות. השופט, עודד מודריק, זיכה את אולמרט, אך העיר כי "הנאשם התנהג בעניין הזה באורח מאוד לא ראוי". אולמרט טען שהוצאות הגנתו במשפט זה הגיעו ליותר ממיליון דולר. על סיעת הליכוד כתב השופט מודריק: "בוצעו מעשי זיוף ומִרמה בתוך מטה הבחירות, באגף הכספים, במגמה לזכות שלא כדרך הדין בהטבות שונות ובכך לנסות להשיג שלטון בדרכי מִרמה". בראש מטה בחירות של הליכוד עמד השר משה ארנס, ותחתיו פעלו אגפים אחדים, ובהם אגף הכספים, שבראשו עמדו אהוד אולמרט מטעם תנועת החרות ומנחם עצמון מטעם המפלגה הליברלית. אולמרט ועצמון נודעו בכינוי "הגזברים". לניהול הפעילות הכספית הוקמה, כשלושה חודשים לפני הבחירות, "העמותה לניצחון הליכוד בבחירות 1988". באוגוסט 1988 הקימו מרדכי יהל, איש מפלגת הליכוד שהיה כפוף לגזברים, ואשתו ברוריה את החברה פרטית "ב.מ.י. שחר תקשורת בע"מ" ונרשמו כמנהליה. יהל השתמש בכספים שהתקבלו בחברה זו (פחות ממיליון ש"ח) להוצאות של הליכוד במערכת הבחירות. בשנת 1996 ערערה המדינה על קולת העונש של נאשמי הליכוד בפרשה. חשבוניות פיקטיביות בישראל תיק פלילי (מחוזי תל אביב) 329/96 מדינת ישראל נגד אהוד אולמרט, ניתן ב-28 בספטמבר 1997. פ"מ תשנ"ז(1), עמ' 1–145 ארנה בן-נפתלי, אסף ברם והילה תירוש, איך זה שכוכב אחד מעז... למען השם?, המשפט, כרך ח', עמ' 65–103 ת"פ (מחוזי ת"א) 329/96 מדינת ישראל נגד אהוד אולמרט, ניתן ב-28 בספטמבר 1997 ת"פ (מחוזי ת"א) 477/91 מדינת ישראל נגד מרדכי יהל ואחרים אורי בלאו, ראש ממשלה מחוסר ראיות, באתר הארץ, 21 בפברואר 2006 יובל יועז, ‏אולמרט העיד: הוצאות הגנתי במשפט החשבוניות הפיקטיביות ב-1997 הסתכמו ביותר ממיליון דולר, באתר גלובס, 20 ביוני 2011 שמואל דקלו, ‏המדינה מערערת על קולת העונש של נאשמי הליכוד בפרשת "החשבוניות הפיקטיביות", באתר גלובס, 2 בדצמבר 1996
זלמן רובין

זלמן ברוך הכהן רובין (תרכ"א, 1861 - 9 בנובמבר 1921 (ח' בחשוון ה'תרפ"ב)) היה עסקן ביישוב הישן בירושלים. יושב ראש "הוועד הכללי כנסת ישראל" וסגן יו"ר ועד העיר ליהודי ירושלים. נולד בקובנה שבליטא. לאחר נישואיו עסק במסחר ובעסקנות ציבורית בעירו. בשנת 1903 עלה לארץ ישראל והתיישב בירושלים. השקיע את הונו בבניית בתים בשכונת מאה שערים בירושלים. היה עסקן ציבורי בולט בירושלים. היה יושב ראש "הוועד הכללי כנסת ישראל", הממונה על כולל וילנה וחבר ועד הנהלת בית החולים ביקור חולים. בתקופת מלחמת העולם הראשונה הוגלה על ידי הטורקים לחיפה. לאחר המלחמה חזר לירושלים. בשנת 1918 נבחר לחבר "ועד העיר האשכנזי" בירושלים ושימש סגן יו"ר "ועד העיר ליהודי ירושלים". היה מקורב לרב קוק ושימש בא כוחו. לפני צאתו לווינה לצורכי רפואה כתב צוואה, ובה ציווה שליש מרכושו (כ-7000 לירות, סכום עתק באותם ימים) לקופת גמילות חסדים ללומדי תורה. נפטר בתאריך 9 בנובמבר 1921 (ח' בחשוון ה'תרפ"ב), מספר ימים לאחר שנדקר על ידי פורעים ערבים במאורעות ב' בנובמבר מאורעות בלפור תרפ"ב (א' חשוון תרפ"ב 2 בנובמבר 1921) והובא לקבורה בהר הזיתים. הוספד על ידי הרב קוק, שאמר עליו: "בכל מעשיו היו לנגד עיניו האידיאלים הדתיים והלאומיים של היישוב היהודי". שני בניו התגוררו מחוץ לישראל. דף לזכר זלמן ברוך רובין, ב"לעד" – אתר לזכר האזרחים חללי פעולות האיבה כרטיס הנפטר של זלמן ברוך רובין באתר הר הזיתים יאיר קליין, ‏היום בהיסטוריה: 100 שנה למאורעות נובמבר, באתר "סרוגים", 7 באוקטובר 2021
אלכס פרייס

אלכס פרייס (באנגלית: Alex Price; נולד ב-8 במאי 1985) הוא שחקן בריטי. פרייס נולד במנצ'סטר. הוא הופיע בטלוויזיה בסדרות שונות בהן "כמעט אנושיים", "מרלין", ו"דוקטור הו". בקולנוע כיכב בסרט "A Horse with No Name", ושיחק במגוון סרטים קצרים. ב-2013 החל פרייס לשחק בדמות סיד קרטר, אחד התפקידים הראשיים בסדרת הטלוויזיה "האב בראון". הוא זכה לשבחי המבקרים על הופעתו בדמות פרוטאוס בסדרת הטלוויזיה "פני דרדפול". בתיאטרון הופיע פרייס במספר רב של הפקות כגון "Is Everyone OK?" (במסגרת "Nabokov Touring Project"), במחזה "Colourings" (בתיאטרון אולד רד ליון), במחזה "הדוכסית ממאלפי" (בסטודיו התיאטרון הלאומי), וב"בירדלנד" (תיאטרון רויאל קורט). ב-2016 לוהק להופיע בתפקיד דרקו מאלפוי במחזה "הארי פוטר והילד המקולל". לאלכס פרייס יש בן אחד. אלכס פרייס, במסד הנתונים הקולנועיים IMDb (באנגלית) אלכס פרייס באתר spotlight.com "SF's Serial Guest Stars. The Top 10 telefantasy actors we love to see putting in a special appearance, by our special guest star Jayne Nelson". Sfx.co.uk. 2 ביוני 2011. נבדק ב-7 ביולי 2014. {{cite web}}: (עזרה) Joanne Black (2011): Where have I seen... Alex Price (Gilbert)? In: Joanne Black: A guide to being human [series 1-3]. Cambridge. Classic TV Press S.45-46 "Father Brown". Imdb.com. נבדק ב-7 ביולי 2014. {{cite web}}: (עזרה) Neil Genzlinger (9 במאי 2014). "Literary Help Sending a Shiver Down Your Spine 'Penny Dreadful,' Showtime's Supernatural Entry". Nytimes.com. נבדק ב-7 ביולי 2014. {{cite web}}: (עזרה) Emily Verona (28 במאי 2014). "'Penny Dreadful' Cast: Alex Price Returning As Proteus In Future Episodes Of Showtime Series?". Enstarz.com. נבדק ב-7 ביולי 2014. {{cite web}}: (עזרה) Wednesday Lee Friday (20 במאי 2014). "Penny Dreadful Season 1, Episode 2 Review: "Sיance"". Geekbinge.com. נבדק ב-7 ביולי 2014. {{cite web}}: (עזרה) "Alex Price on Twitter Sept 2015". Twitter.
עונת 1996/1997 בבונדסליגה

עונת 1996/1997 הייתה העונה ה-34 של הבונדסליגה, שהיא הליגה הגרמנית הבכירה בכדורגל. העונה החלה ב-16 באוגוסט 1996 והסתיימה ב-31 במאי 1997. בוכום, ארמיניה בילפלד ודיסבורג עלו מהליגה השנייה. על ניצחון במשחק הוענקו שלוש נקודות. במידה ובסוף העונה מספר קבוצות היו מגיעות לאותו מספר נקודות, הקבוצה עם הפרש השערים הטוב יותר הייתה מקבלת יתרון. הליגה כללה 18 קבוצות. קבוצות שסיימו במקומות ה-16-18 ירדו בסוף העונה לבונדסליגה השנייה. באיירן מינכן זכתה בתואר האליפות בפעם ה-13 בתולדות המועדון. פורטונה דיסלדורף, פרייבורג ופ.צ. סנט פאולי ירדו לבונדסליגה השנייה. אולף קירסטן (באייר לברקוזן), אשר כבש 22 שערים, זכה בתואר מלך השערים של הליגה. לא הייתה מעוניינת להשתתף בגביע אינטרטוטו מדיה וקבצים בנושא עונת 1996/1997 בבונדסליגה בוויקישיתוף נתונים מפורטים מאתר rsssf נתונים מפורטים מאתר bdfutbol
רווחי פתוח

פרק זה טעון עדכון. אנא תרמו לוויקיפדיה ועזרו לעדכן אותו. ייתכן שתמצאו פירוט בדף השיחה. רַוְחִי פתוח (בערבית: روحي فتوح; נולד ב-1949) הוא יו"ר לשעבר של המועצה המחוקקת הפלסטינית. פתוח כיהן כנשיא הזמני של הרשות הפלסטינית בעקבות מותו של יאסר ערפאת ב-11 בנובמבר 2004. לפי החוק הפלסטיני, הוא כיהן כנשיא זמני למשך 60 יום, ובסופם נערכו בחירות. בבחירות ניצח מחמוד עבאס (אבו מאזן), ופתוח סיים את תפקידו כנשיא הרשות ב-15 בינואר 2005. כחבר בתנועת פת"ח, פתוח היה לדובר המועצה המחוקקת הפלסטינית ב-10 במרץ 2004. הוא נבחר למועצה ב-1996 כנציגה של העיר רפיח, שם נולד וחי רוב חייו. הוא שירת כמזכיר המועצה עד נובמבר 2003, מכיוון שנבחר לשר החקלאות בממשלתו של אחמד קריע (אבו עלאא). במרץ 2004, ארגון הפת"ח מינה את פתוח כמועמד למשרה של דובר המועצה המחוקקת, ברוב של 34 תומכים ו-10 מתנגדים. פתוח נחשב כמתון. הוא תמך באחמד קריע ובנשיא אבו מאזן. ערך זה הוא קצרמר בנושא אישים ובנושא הרשות הפלסטינית. אתם מוזמנים לתרום לוויקיפדיה ולהרחיב אותו.